Document ID: /roh_data/filtered/fineweb-2-filterrobots_roh.jsonl.gz/42382

L’onn 2016/17 saja stà in difficil per ils implants idraulics: 17% damain producziun da forza electrica causa pauca naiv ed ina stad relativamain sitga. Il pretsch per la forza electrica sa chattia giun tschaler, uschia ha resumà Martin Schmid la situaziun a la radunanza generala da las Ouvras electricas d'Engiadina OEE.
Radund 30 milliuns han las OEE investì l’onn passà en projects, tranter auter en la lingia sutterrana da Bever a Pradella sco era en il project cuminaivel GKI (Gemeinschaftskraftwerk Inn) tranter la Svizra e l’Austria. Pervi da privel da bovas ruaussan las lavurs da construcziun sin quest plazzal enfin l'avrigl.
Ova Spin è puspè en funcziun
Il schaner aveva ina lavina cupitgà ina pitga d’auta tensiun sin il Pass dal Fuorn. Causa quai è l’ovra electrica Ova Spin stada ord funcziun pliras emnas. Quest'emna è vegnida montada ina pitga provisorica uschia ch l’ovra po puspè producir forz’electrica. Il donn da questa interrupziun da manaschi munta a circa 1 milliun francs.
Suenter set onns maghers spereschan ins sin set onns grass.
Tuttina èn ils responsabels da las OEE persvadì che la producziun da forz’idraulica haja era en l'avegnir success.
RR actualitad 17:00